Άλεξ Μπάουμαν

Ο Αλεξάντερ (Άλεξ) Μπάουμαν (αγγλ. Alexander Baumann, γενν. 21 Απριλίου 1964) είναι Καναδός πρώην αθλητής της κολύμβησης, που αναδείχθηκε χρυσός Ολυμπιονίκης στους Ολυμπιακούς Αγώνες του 1984. Το 2007 αποκλήθηκε από τον Καναδό εκφωνητή κάποιων αγώνων «ο μεγαλύτερος κολυμβητής στην ιστορία του Καναδά», καθώς τα δύο χρυσά ολυμπιακά μετάλλιά του ήταν τα πρώτα καναδικά μετά το 1912. Μετά την αποχώρησή του από τον πρωταθλητισμό, ο Μπάουμαν εργάσθηκε στα διοικητικά του αθλητισμού, όχι μόνο στον Καναδά, αλλά και στην Αυστραλία και τη Νέα Ζηλανδία.

Ο Μπάουμαν γεννήθηκε στην Πράγα της τότε Τσεχοσλοβακίας, αλλά μεγάλωσε στον Καναδά μετά τη φυγή της οικογένειάς του εκεί το 1969 ύστερα από την «Άνοιξη της Πράγας». Η οικογένεια εγκαταστάθηκε στο Γκρέιτερ Σάντμπερι του Οντάριο, όπου από την ηλικία των εννέα ετών ο Μπάουμαν άρχισε να προπονείται στην κολύμβηση στο Λαυρεντιανό Πανεπιστήμιο.

 Αγωνιστική σταδιοδρομία 
Σε ηλικία 17 ετών ο Μπάουμαν είχε ήδη καταρρίψει 38 καναδικά ρεκόρ σε διάφορες ηλικιακές κατηγορίες στην κολύμβηση και το παγκόσμιο ρεκόρ στα 200 μέτρα μικτής ατομικής κολυμβήσεως. Αποδέχθηκε μια αθλητική υποτροφία και εγγράφηκε στο Πανεπιστήμιο της Ιντιάνα, προκειμένου να προπονηθεί με τον θρυλικό Τζέιμς Κάνσιλμαν. Ωστόσο εμφάνισε έναν χρόνιο πόνο στον ώμο του, οπότε πήρε την απόφαση να επιστρέψει στ Γκρέιτερ Σάντμπερι για να συνεχίσει με φυσιοθεραπεία και προπόνηση υπό τον παλαιό προπονητή του, τον ουγγρικής καταγωγής δρα. Jeno Tihanyi. Ο τραυματισμός του του κόστισε τη συμμετοχή στο Παγκόσμιο Πρωτάθλημα Υγρού Στίβου του 1982, αλλά η προπόνησή του απέδωσε αρκετά γρήγορα ώστε να κερδίσει χρυσά μετάλλια στα 200 και στα 400 μέτρα μικτής ατομικής στους Αγώνες της Κοινοπολιτείας, στο Μπρίσμπεϊν, καταρρίπτοντας μάλιστα και το δικό του παγκόσμιο ρεκόρ στο πρώτο αγώνισμα με χρόνο 2:02,25. Στους αγώνες αυτούς γνώρισε και τη μελλοντική του σύζυγο, την Αυστραλή κολυμβήτρια Τρέισυ Τάγκαρτ. Το επόμενο έτος κέρδισε τα 400 μέτρα μικτής ατομικής στην Πανεπιστημιάδα, που έγινε στο Έντμοντον του Καναδά.

Πριν από τους Ολυμπιακούς Αγώνες του 1984 στο Λος Άντζελες, ο Μπάουμαν χτυπήθηκε από διπλή προσωπική τραγωδία: ο πατέρας του πέθανε από επιπλοκές διαβήτη και ο αδελφός του ο Ρόμαν αυτοκτόνησε. Ο Μπάουμαν ανταπεξήλθε τόσο στα ψυχικά όσο και στα σωματικά του τραύματα (εμμένουσα τενοντίτιδα και τραυματισμοί στον ώμο), και συμμετέσχε στους Ολυμπιακούς. Εκεί ήταν ο σημαιοφόρος για την ομάδα του Καναδά στην παρέλαση της τελετής ενάρξεως. Κέρδισε δύο χρυσά μετάλλια, στα 200 και στα 400 μέτρα μικτής ατομικής, σημειώνοντας αντίστοιχα παγκόσμια ρεκόρ: στο πρώτο αγώνισμα με 2:01,42 και στο δεύτερο με 4:17,41. Ο Καναδάς είχε να πάρει χρυσό μετάλλιο στην κολύμβηση από το 1912.

Ο Μπάουμαν συνέχισε με τρία χρυσά μετάλλια στους Αγώνες της Κοινοπολιτείας του 1986, που διεξάχθηκαν στο Εδιμβούργο, καθώς εκτός από τα παραπάνω αγωνίσματα κολύμπησε και στη «σκυταλοδρομία» των 4×100 μέτρων μικτής ομαδικής.

Μαζί με τον επί 14 χρόνια προπονητή του, τον δρα. Jeno Tihanyi, ο Μπάουμαν συνέγραψε το βιβλίο Swimming with Alex Baumann: A Program for Competitive and Recreational Swimmers (= «Κολυμπώντας με τον Άλεξ Μπάουμαν: ένα πρόγραμμα κολυμβήσεως για πρωταθλητισμό και για αναψυχή»).

Παραπομπές

Κατηγορία:Καναδοί αθλητές της κολύμβησης
Κατηγορία:Καναδοί Ολυμπιονίκες
Κατηγορία:Χρυσοί Ολυμπιονίκες 
Κατηγορία:Κολυμβητές στους Θερινούς Ολυμπιακούς Αγώνες 1984